b'\n_START_ARTICLE_\nIlovik\n_START_SECTION_\nUpravna organizacija\n_START_PARAGRAPH_\nUpravno pripada Primorsko-goranskoj \xc5\xbeupaniji, gradu Mali Lo\xc5\xa1inj.\n_START_SECTION_\nZemljopisni podatci\n_START_PARAGRAPH_\nJedino naselje na otoku koje se nalazi na sjeveroisto\xc4\x8dnoj obali je Ilovik. Otok ima povr\xc5\xa1inu od 5,51 km\xc2\xb2, a duljina obalne crte mu je 14,091 km. _NEWLINE_Sjeverno se nalaze Ilovi\xc4\x8dka vrata i otoci Lo\xc5\xa1inj, Kozjak i Sveti Petar. Ju\xc5\xbeno od otoka su Kvarneri\xc4\x87ka vrata. Izmedu Ilovika i Svetog Petra prote\xc5\xbee se kanal du\xc5\xbeine 2,5 km i \xc5\xa1irine oko 300 m._NEWLINE_Zemljopisne kordinate: 44 28 N, 14 33 E_NEWLINE_Najvi\xc5\xa1i vrh: Did, 92 m (sredi\xc5\xa1nji dio otoka)_NEWLINE_Ostali vrhovi: Kri\xc5\xa1ine, 77 m (zapadna strana otoka) i Vela stra\xc5\xbea, 91 m (na isto\xc4\x8dnom dijelu otoka)_NEWLINE_Najju\xc5\xbenija i najisto\xc4\x8dnija to\xc4\x8dka: rt Radovan_NEWLINE_Najzapadnija to\xc4\x8dka: \xc5\xa0iroki rt_NEWLINE_Najve\xc4\x87a uvala sa pje\xc5\xa1\xc4\x8danom pla\xc5\xbeom: Par\xc5\xbeine (na jugoisto\xc4\x8dnoj strani otoka). _NEWLINE_Plove\xc4\x87i prema istoku ulazi se u Kvarneri\xc4\x87.\n_START_SECTION_\nBiljni pokrov\n_START_PARAGRAPH_\nOd biljnog svijeta, na Iloviku su nazo\xc4\x8dni sredozemna makija, _NEWLINE_zimzelene \xc5\xa1ume, polja, i maslinici._NEWLINE_Osim bogate mediteranske vegetacije, \xc4\x8ditavo je mjesto prepuno raznovrsnog cvije\xc4\x87a, raznobojnih oleandara, palmi, a ima i dva stogodi\xc5\xa1nja stabla eukaliptusa. Ilovik se zbog svega navedenog \xc4\x8desto naziva \xe2\x88\x92 otok cvije\xc4\x87a.\n_START_SECTION_\nPromet\n_START_PARAGRAPH_\nPostoji redovna brodska veza s Malim Lo\xc5\xa1injem te brza brodska linika s Rijekom, ali mnogo vi\xc5\xa1e se koristi cesta do ju\xc5\xbenog kraja Lo\xc5\xa1inja (uvala Mrtva\xc5\xa1ka), pa dalje barkom do Ilovika._NEWLINE_Ljeti iz Malog i Velog Lo\xc5\xa1inja kre\xc4\x87u izletni\xc4\x8dki brodovi za Ilovik._NEWLINE_Na otoku nema automobila.\n_START_SECTION_\nGospodarstvo\n_START_PARAGRAPH_\nDomicilno stanovni\xc5\xa1tvo uglavnom se bavi turizmom, ribarstvom, ov\xc4\x8darstvom i zemljoradnjom.\n_START_SECTION_\nPovijest i stanovni\xc5\xa1tvo\n_START_PARAGRAPH_\nNajstarije poznato ime otoka zabilje\xc5\xbeeno je 1071. god i glasi Neumae Insulae. U 13. stolje\xc4\x87u spominju se kao Sanctus Petrus de Nimbis i kasnije San Pietro dei Nembi. Kod hrvatskih doseljenika imamo za manji otok Sv Petar, a za ve\xc4\x87i Tovarnjak (talijanski Asinello), te kona\xc4\x8dno Ilovik. U pojedinim se razdobljima zvao Sveti Petar ili Sveti Petar Ilovik. _NEWLINE_Ilova\xc4\x8dki se kanal zbog svog vrlo dobrog pomorsko-prometnog polo\xc5\xbeaja, od davnina, koristio za sidrenje zbog \xc4\x8dega na otocima nailazimo na tragove razli\xc4\x8ditih povijesnih razdoblja. Povijesti dvaju susjednih otoka Ilovika i Svetog Petra (kojeg Ilov\xc4\x8dani zovu Priko) su povezane i isprepletene. Na susjednom nenaseljenom otoku, nalazi se danas Ilova\xc4\x8dko groblje, tako da su \xc5\xbeitelji i posmrtno osu\xc4\x91eni na putovanje barkom. _NEWLINE_Najstariji tragovi naseobina potje\xc4\x8du od ilirskog plemena Liburna. Otoci su bogati rimskim nalazima (temelji zgrada, ostaci mozaika, grobovi, numizmati\xc4\x8dki primjerci, sarkofazi), a u blizini je i podmorsko arheolo\xc5\xa1ko nalazi\xc5\xa1te. Na lokalitetu Si\xc4\x87adrija nalaze se ru\xc5\xa1evine ranosrednjovjekovne crkve sv. Andrije. _NEWLINE_U XI. st. na otoku Sveti Petar je bio sagra\xc4\x91en benediktinski samostan Sancti Petri de Nemois ili de Neumis (poru\xc5\xa1en). Zidovi koji opasuju dana\xc5\xa1nje groblje su vjerojatno ostaci tog samostana, a vjerojatno je i prije toga na tom mjestu bila bizantska utvrda._NEWLINE_God. 1597. Mle\xc4\x8dani su sagradili na Svetom Petru kulu kvadrati\xc4\x8dna presjeka radi obrane od uskoka (o\xc4\x8duvani su samo zidovi)po providuru Filippu Pasqualigo._NEWLINE_Prvi stanovnici Ilovika su do\xc5\xa1li s Lo\xc5\xa1inja. Uglavnom su to bili nadni\xc4\x8dari koji su radili za benediktinsku opatiju s oto\xc4\x8di\xc4\x87a Svetog Petra, jo\xc5\xa1 od 13. st. Prema nekim drugim izvorima prvi hrvatski doseljenici dolaze na otok Ilovik iz Velog Lo\xc5\xa1inja, ali krajem 18. st i od tada se razvija dana\xc5\xa1nje mjesto Ilovik. _NEWLINE_Apsolutno ve\xc4\x87insko i jedino autohtono stanovni\xc5\xa1tvo su Hrvati. Po popisu stanovni\xc5\xa1tva iz 2011. na otoku \xc5\xbeivi 85 stanovnika._NEWLINE_Zanimljivo da danas tri puta vi\xc5\xa1e Ilov\xc4\x8dana \xc5\xbeivi u SAD-u nego na otoku.\n_START_SECTION_\nPoznate osobe\n_START_PARAGRAPH_\nTeresa Scanlan, ameri\xc4\x8dka manekenka, najmla\xc4\x91a ikad Miss Amerike, s maj\xc4\x8dine strane potje\xc4\x8de s Ilovika._NEWLINE_Gari Cappelli, ministar turizma i bivsi gradona\xc4\x8delnik Malog Lo\xc5\xa1inja, s maj\xc4\x8dine strane potje\xc4\x8de s Ilovika._NEWLINE_Don Giordano Belani\xc4\x87, predsjednik Udruge Apostolata ljubavi, voditelj hrvatske katoli\xc4\x8dke misije bl. Alojzija Stepinca u Fairviewu u New Jerseyu, voditelj siroti\xc5\xa1ta na Haitiju.'